A csillag-hulláskor
I.

Azt beszélik, rendjelt kaptam –
Nem vetettem, mért arattam?

                II.

A mi benne fényes:
   Az irodalomé;
A mi benne kényes:
   Egyedűl magamé.

           MÁSKÉP:

Fénye, ragyogása... (ha van.)
   Az irodalomé;
Gyanúsitása... (a' van.)
   Egy magamé!

                III.

Járnak hozzám méltóságok,
Kötik rám a méltóságot:
„Megbocsásson méltóságtok,
Nem érzek rá méltóságot.”  

                IV.

Csillagot, keresztet noha rám aggattok,
Boldog ez a kebel nem lesz már alattok.

                V.

                            AD NOTAM: Ég a kunyhó,
                                                          Ropog a nád...
        Kis keresztem
        Hogy szereztem?
Feleljétek ezt, ha kérdik:
Elkopott a lába térdig.

                VI.

 RÉGI DAL, ÚJ SZÖVEG

Székács, Arany, Szilassy
S hazánk több ily pimaszi
Keresztekért akarnak
Sírt ásni a magyarnak!

                VII.

Ha békűlnek, határt hánynak,
Egy suhanczra jó sort vágnak:
Én is, a mit sorsom rám mért,
Elszenvedem – a hazámért!

Megjegyzés

Versek